**Kaupmeeste Liidu ettepanekud Turvategevuse seaduse eelnõule**

16.12.2019

Lugupeetud Eimar Veldre

Täname võimaluse eest anda kaubandussektori poolt tagasisidet turvategevuse seaduse eelnõule. Meie liikmed on eelnõuga tutvunud ja toetame enamikke punkte ja võetud suunda. Nõustume, et avalikus ruumis on klientide õiguste kaitse oluline ja kaupmehe vara ning avalikku korda valvav töötaja peab omama sobilikke teadmisi ja ettevalmistust. Suuresti lähtuvad kaupmehed juba täna sarnastest reeglitest.

Toome omalt poolt välja mõned küsimused eelnõus, mida palume Siseministeeriumil läbi kaaluda.

1. Palume täpsustada, kas sisevalve töötaja all on mõeldud ainult spetsialiseerunud teenusepakkujalt *ostetavat* valveteenust või ettevõtte enda palgatud töötajat, kes tegutseb ettevõtte siseterritooriumil. Me oleme nõus, et avalikus ruumis klientidega kokkupuutuvad valvurid võiksid vastata rangematele nõuetele. Seda eriti, kui neile laiendatakse jõu kasutamise õigust, mis läheb kaugemale igameheõigusest.

Samas kaubandusettevõtete endi ladudes, logistikakeskustes, büroodes või muudes ruumides, kus liiguvad peaasjalikult ettevõtte enda töötajad, ei ole meie hinnangul selline reeglite karmistamine vajalik ega põhjendatud. See tooks kaasa täiendava kulu ning piiraks võimalust lihtsa oskuste komplektiga inimestel teha töid nagu tõkkepuu tõstmine, valvelauas istumine jms. Täna on sellised töökohad levinud osaajaga töötamise võimalusena näiteks pensionieas inimestele. Me ei näe, et oleks põhjendatud neile täiendavate nõudmiste esitamine, mida mõned ilmselt täita ei suudaks olukorras, kus kogu risk ja vastutus on ettevõtte enda peal.

Mõnede Kaupmeeste Liidu liikmete töötajad on osalenud antud eelnõu väljatöötamisel ja meile teadaolevalt peaks eelnõu fookus olema pigem ebavõrdse konkurentsi väljatõrjumises tasuliste turvateenuste turult.

1. Meie arusaamist mööda ei lubata eelnõu kohaselt enam uut inimest tööle võtta enne turvatöötaja kvalifikatsiooni saamist. Hetkel on turvatöötajal õigus omandada vastav kvalifikatsioon nelja kuu jooksul töötamise asumise hetkest. Meie ettepanek on jätkata tänase süsteemiga, et mitte anda turu kindlustamise võimalust professionaalse turvateenuse firmadele, mis pärsiks konkurentsi.
2. Palume kaaluda, kas on põhjendatud, et kriminaalmenetluses kahtlustuse saanud isik ei või kandideerida tööle või töötada turvatöötajana. (Eelnõu §10 punkt 3) Kuna menetlus võib kesta 2 kuud enne õigeksmõistvat või süüdimõistvat otsust, oleks sellel ajal pärsitud isiku võimalus tööd teha.

Täiendavalt oleme kuulnud, et Eesti Turvaettevõtete Liit taotleb endale tegevuslubade väljastamise õigust, mis täna on politseil. Palume selle teema osas samuti Kaupmeeste liidule arvamuse avaldamise võimalust.

Lugupidamisega

Nele Peil

Eesti Kaupmeeste Liit, tegevjuht

56 634 434, nele.peil@kaupmeesteliit.ee